《念奴娇 五日》
清代·冒德娟

莺憨蝶舞，绿阴浓、佳节却逢端午。似火榴花庭院寂，阵阵蒲风酿雨。

对景思亲，衔杯忆弟，剩有愁千缕。天涯欲到，几回魂梦何处？

荆楚风物依然，五丝重续，此日情难诉。薄命孤忠如一辙，漫说悲同狐兔。

不醒年时，澜翻世路，任韶光催暮。人生失意，从来无问今古。

作者简介：冒德娟，字嬿婉，如皋人。褒女，同县石巨开室。有《自怡轩诗集》。